আবুল ফজল জালালি
সৈয়দ আবুল ফজল জালালি বুরানি (ফার্সি: سید ابوالفضل جلالی بورانی; জন্ম: ২৬ জুন ১৯৯৮; আবুল ফজল জালালি নামে সুপরিচিত) হলেন একজন ইরানি পেশাদার ফুটবল খেলোয়াড়। তিনি বর্তমানে ইরানি ক্লাব এস্তেগলাল এবং ইরান জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত বাম পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে বাম পার্শ্বীয় মধ্যমাঠের খেলোয়াড় অথবা বাম পার্শ্বীয় আক্রমণভাগের খেলোয়াড় হিসেবে খেলেন। ২০১৮ সালে, জালালি ইরান অনূর্ধ্ব-২৩ দলের হয়ে ইরানের বয়সভিত্তিক পর্যায়ে অভিষেক করেছিলেন। প্রায় দুই বছর যাবত ইরানের বয়সভিত্তিক দলের হয়ে খেলার পর, তিনি ২০২১ সালে ইরানের হয়ে আন্তর্জাতিক পর্যায়ে অভিষেক করেছেন; ইরানের জার্সি গায়ে তিনি এপর্যন্ত ৪ ম্যাচে অংশগ্রহণ করেছেন।